گونئی آذربایجانین سانال دونیاسیندا گئدن یازیلارا باخاندا بیر شئی قاباریقدیر. او دا اورژینال یازیلارین یوخسوللوغو دیر. اورژینال یازیلارین ایچینده ده، تورکو یازیلارین بوشلوغو سارسیدیجی دیر. پایلاشیلانلارین چوخو گوندمده اولان خبرلردیرلر. بو خبرلرین ایچینده گونئیله ایلگیلی خبرلر تکجه دوستاقدا اولانلارین خبرلریدیرلر. خبرلره گلدیکده، چوخو فارسجا یازیلیر، فارسجا یازیلان یازیلارا دا ایسناد اولونور.
هردن ده یازیلارین ایچینده موناسیبتلهره گؤره، یازیلار گئدیر. موناسیبتلره یازیلان یازیلارین دا چوخو فارسجا یازیلیر. نه یاخشی اولار، آز ساییدا یازیلان اورژینال یازیلاریمیز هئچ اولماسا تورکو یازیلیب، سونرا باشقا دیللره چئوریله.
بئله بیر یازیلارین بوشلوغونو درگیلر دولدورا بیلیر. اؤیرنجیسل درگیلرده اورژینال یازیلار آز اولار. او دا قاچیلماز دیر. آذربایجان گونشی(آفتاب آذربایجان، دئدیکلرینه گؤره کئچمیشدهکی کیمی یاییملانمایاجاق) لا بایرامدا اورژینال یازیلار گئدیر. او درگیلرده چالیشانلاردان سوروشساق، ایشین چتینلییینی یاخشی آچیقلایا بیلرلر.
ادبیات قونوسوندا دوروم باشقا قونولارا گؤره یاخشیدیر. ادبیاتدا چالیشانلار اؤزلرینه آخین یارادیبلار. بو آخین شئعر آلانیندا گئنیش دیر، نثر آلانیندا ایسه گئنیشلنمهییبدیر. ادبیاتدا چالیشان یولداشلار یاواش-یاواش چئویرمهیه ده گیریشیبلر. اومودوم وار بو آلاندا باشلانمیش یازیلمالار بوتون آلانلارا یانسییار. هر قونودا چوخ یازیلیر، اؤز دیلیمیزه چاتیلیر.(دیلیمیز دئدیـییمده، دیلین گئنیش و یایقین سؤیلهمینی نظرده توتمورام، دیلین ایچینده اولان آلت یاپیلی کیملییی نظرده توتورام).
باشقا قونولاردا آرا-سیرا اؤز دیلیمیزده یازیلار دا اولور، بو یازیلار گئنل اوخوجو طرفیندن چتینلیکله اوخونولور، هردن ده ترسه ائتگیسی اولور. آنجاق اؤزل اوخوجولار طرفیندن آلینا بیلینیر. بو یازیلاری ایکی فورمادا( گئنل اوخوجولار اوچون سادالاشدیریب، اؤزل اوخوجولار اوچون ایسه اؤز فورموندا یازیلسین) یازماغین فایدالی اولدوغونو دوشونورم.
دیلله ایلگیلهنن دیلچی یا دیلچیلییی سئونلر ایسه، دیله گؤره یازدیقلاری بیر اؤزل یؤن توتور. سؤزجوک بازلیق هر نهدن چوخ اورتادا اولور. دیلین قورولوشونا باخیلان یازیلارین سایی بارماقساییسینا چاتمیر.
azb_Arab azb_Arab azb_Arab azb_Arab azb_Arab azb_Arab